STADI 15
?Ol Elda Oli Mekem Wanem Wok?
Long skul blong ol Witnes blong Jehova, i no gat ol pasta mo pris we oli kasem pei. Be i gat ol man we oli mekem wok blong elda, olsem long taem blong ol Kristin bifo. Olgeta oli mas gat ol fasin we Baebol i talem se oli stret long ol elda. Olsem nao, oli save mekem wok ya blong ‘lukaot long ol man blong God, olsem we man blong lukaot long sipsip i lukaot long ol sipsip blong hem.’ (Ol Wok 20:28) Ol elda ya oli fren gud wetem Jehova, taswe oli naf blong lukaot long ol man blong God mo lidim olgeta. Oli no “kasem pei” from wok ya, be oli mekem from we ‘tingting blong olgeta i glad blong mekem.’ (1 Pita 5:1-3) ?Oli mekem wanem wok blong givhan long yumi?
Oli lukaot long yumi mo oli protektem yumi. Ol elda oli lidim mo protektem kongregesen, blong i no gat wan samting i spolem. Oli save se God nao i givim bigfala wok ya long olgeta. Taswe oli no mekem bigfala masta long ol man blong God, be oli givhan long olgeta blong oli harem gud mo oli glad. (2 Korin 1:24) Olsem man we i lukaot gud long evri sipsip blong hem, ol elda oli traem save gud evri brata mo sista.—Ol Proveb 27:23.
Oli tijim yumi blong mekem samting we God i wantem. Taem ol elda oli lidim ol miting evri wik, oli givim ol tok we oli mekem bilif blong yumi i strong moa. (Ol Wok 15:32) Oli lidim ol narafala long wok blong prij tu. Oli prij wetem olgeta, mo oli trenem olgeta long ol defren fasin blong prij.
Oli leftemap tingting blong evriwan. Ol elda oli wantem givhan long evri brata mo sista blong oli fren gud wetem Jehova. Taswe maet oli kam long haos blong wan brata blong storian. Oli talem ol gudfala tok blong Baebol blong leftemap tingting blong hem, mo blong givhan long hem. Sipos oli no kam long haos, maet oli storian wetem hem long miting.—Jemes 5:14, 15.
Ol elda oli wok had. Oli lukaot long ol man blong God, mo oli wok tu blong winim mane, mo oli lukaot gud long famle blong olgeta. Ol wok ya i tekem plante taem mo paoa blong olgeta. Taswe, i stret nomo we yumi ona long olgeta.—1 Tesalonaeka 5:12, 13.
?Ol elda oli mekem wanem wok?
?Oli mekem wanem blong leftemap tingting blong evri brata mo sista?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn